ORDE do 25 de outubro de 2006 pola que se aproba definitivamente o proxecto de modificación puntual número 5 do Plan Xeral de Ordenación Municipal do Concello de Carballo (A Coruña) relativa á normativa contida no título VI, capítulo 5: «garaxes obrigatorios».
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 09/11/2006

O Concello de Carballo remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Carballo dispón na actualidade de Plan Xeral de Ordenación Municipal aprobado o 20-5-2003.
2. A modificación é formulada polo Concello de Carballo e ten por finalidade modificar a normativa do plan xeral que regula os garaxes obrigatorios na zona residencial intensiva, vivenda plurifamiliar, coa finalidade de incluír algunhas excepcións a esta obriga.
3. Antecedentes e tramitación.
* O Concello de Carballo non solicitou o informe previo á aprobación inicial da modificación do plan xeral que se establece no artigo 85.1º da Lei 9/2002, de ordenación urbanística e protección do medio rural de Galicia, en aplicación do disposto no artigo 93.4º da dita lei, toda vez que a modificación que se propón non implica a reclasificación de solo nin o incremento da intensidade de uso dunha zona nin altera os sistemas xerais previstos no planeamento.
* O Pleno do Concello, en sesión de data 26-9-2005 acordou a aprobación inicial do expediente. O documento foi sometido a información pública durante o prazo dun mes logo de publicación
de anuncios no DOG nº 216, do 10-11-2005, e nos xornais El Ideal Gallego do 20-10-2005 e La Voz de Galicia do 21-10-2005, sen que durante o dito prazo se presentasen alegacións, segundo o certifica o secretario do concello en data do 15-12-2005.
* A Dirección Xeral de Desenvolvemento Sostible, da Consellería de Medio Ambiente e Desenvolvemento Sostible, emitiu informe con data do 26-10-2005 no que se manifesta que a modificación non produce efectos significativos na sostentabilidade do seu contorno e, polo tanto, non precisa ser sometida a un proceso da avaliación estratéxica conforme o establecido no punto 3º do artigo 2 da Directiva 2001/42/CE.
* No expediente consta informe previo á aprobación inicial asinado en data 19-1-2006 polo técnico xurídico do servizo de urbanismo municipal e polo arquitecto municipal, en sentido favorable, para os efectos do establecido no artigo 85.4º da Lei 9/2002.
* O Pleno municipal, en sesión de data 30-1-2006, acordou a aprobación provisional.
4. O proxecto vén redactado e asinado polo arquitecto municipal. O documento consta dun texto escrito de catro follas seladas e rubricadas constando a dilixencia do secretario acreditativa das aprobacións inicial (26-9-2005) e provisional (30-1-2006), na primeira folla do documento.
A nova normativa modifica o punto relativo aos «garaxes obrigatorios» da zona residencial intensiva. Vivenda plurifamiliar (capítulo 5 do título VI da Normativa) que exixe nas parcelas cunha fronte mínima de 10 m a previsión dunha praza de garaxe por cada vivenda ou por cada 100 m construídos doutros usos permitidos en plantas altas, engadindo determinadas excepcións, xa sexa por razóns da xeometría do soar, por razóns xeotécnicas que o fan inviable economicamente ou tamén por razóns de ordenación urbana, xa que nas rúas peonís estanse a colmatar as plantas baixas de entradas de garaxes en detrimento doutros usos.
II. Consideracións e fundamentación.
II.1. Con data do 24-10-2006, a Dirección Xeral de Urbanismo elevou un informe-proposta de resolución, no que se expresa que da análise dos aspectos sinalados no artigo 85.7º da Lei 9/2002, resulta a conformidade da proposta coa lexislación urbanística e a non-incidencia sobre materias da competencia autonómica, considerándose que polo carácter e entidade da modificación proposta corresponde ao concello a valoración das razóns de interese público en que se fundamenta.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a
aprobación definitiva das modificacións dos plans xerais de ordenación municipal correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
Primeiro.-Aprobar definitivamente a modificación puntual nº5 do Plan Xeral de Ordenación Municipal do Concello de Carballo, relativa á normativa contida no título VI, capítulo 5: «garaxes obrigatorios», de acordo co punto 5 a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-Notifíqueselle esta orde ao concello e publíquese no Diario Oficial de Galicia.
Santiago de Compostela, 25 de outubro de 2006.
María José Caride Estévez
Conselleira de Política Territorial, Obras Públicas
e Transportes